Document ID: /roh_data/filtered/fineweb-2-filterrobots_roh.jsonl.gz/35234

La sessiun d'avrigl ha il Cussegl grond stritgà pervia da la crisa da corona – persuenter è la sessiun actuala pli lunga e bain emplenida cun temas.
«I va per ina debatta publica»
Era sche deputadas e deputads vegnian strusch a refusar mesiras che la regenza grischuna haja decis durant il temp dal lockdown, saja fitg impurtant ch'i dettia ina debatta publica, accentuescha l'expert per dumondas da democrazia Andreas Glaser.
È la democrazia en la crisa durant la crisa?
Cun annullar votaziuns, debattas e radunanzas ha la Svizra restrenschì massivamain ils dretgs politics da mintgina e mintgin. Quai saja in problem per la democrazia directa.
Ins sto puspè reanimar il pazient democrazia directa.
A la regenza grischuna fa Andreas Glaser dentant era in cumpliment: La decisiun da laschar votar a l'urna era en vischnancas che decidan normalmain a radunanzas communalas saja stà in'idea progressiva.
Critic vesa el l'agir da tscherts parlaments communals durant la crisa da corona – parlaments che han tegnì sesidas senza public e senza livestream.
Sesidas d'in parlament senza publicitad – quai na va betg.
Tut en tut saja da sperar che la crisa da corona dettia in stausch per ina «democrazia digitala». Quai vul dir per exempel: Dapli livestreams da debattas, sesidas via conferenza digitala, rimnar suttascripziuns a moda electronica.